नई दिल्ली – रेल बजट से पहिले प्रधानमंत्री नरेंद्र मोदी संकेत देले कि रेलवे के विकास में निजी क्षेत्र के सहभागिता बढ़ावल जाई।
नरेंद्र मोदी कहले – ‘‘ हमनी के हर रेलवे स्टेशन प एयरपोर्ट से निमन सुविधा चाही। इहे हमनी के सपना भी बा, एकरा के कईल भी मुश्किल नईखे अवुरी आर्थिक रूप संभव भी बाटे। हम ए मुद्दा प अपना रेलवे के मित्र से बात कईले बानी अवुरी आप लोग ए बदलाव के भविष्य में देखब।’’
प्रधानमंत्री आगे कहले कि, रेलवे के विकास में निजी क्षेत्र निवेश करे खातिर तैयार बा, काहेंकि आर्थिक रूप से इ बहुत निमन योजना बा अवुरी एकरा से सभके फायदा होई। एकरा में सभके जीत बाटे, अवुरी हमनी के ए दिशा में आगे बढ़े के चाहतानी’जा’’।
जम्मू के कटरा में नया रेलवे लाइन के उदघाटन करे गईल प्रधानमंत्री कहले कि, रेलवे एकरा खातिर उनुका के विस्तृत खाका बना के दे चुकल बा।
मालूम रहे कि, रेलभाड़ा पहिलही बढ़ चुकल बा अवुरी 8 जुलाई के रेलमंत्री सदानंद गौड़ा रेल बजट के संसद में पेश करेवाला बाड़े। ए बजट से पहिले मोदी के ओर से रेलवे के विकास में निजी क्षेत्र के सहयोग बढ़ावे के बात से उम्मेद जागता कि, रेल मंत्री रेल बजट में अयीसन कवनो योजना के खुलासा करीहे।
मोदी, कटरा में कहले कि देश के बड़े-बड़े शहर अवुरी महत्वपूर्ण शहर जईसे जम्मू कटरा में रेलवे स्टेशन के विकास कईल सबसे जरूरी प्राथमिकता बाटे।
bho_Deva bho_Deva bho_Deva bho_Deva bho_Deva bho_Deva